Gerebenics Nóra

**RONTOM-BONTOM**

dráma egy felvonásban

ANYA (Blanka, 37 éves)

APA (Zsolt, 40 éves)

MÁTÉ (a kisfiuk, 8 éves)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*játszódik 2020. tavaszán és (valószínűleg) őszén*

*ELSŐ JELENET*

*A veszélyhelyzet első napja. Belső gangos lakóház egyik háromszobás lakása, a díszletben csak a konyhával egybenyitott nappalit látjuk. Éjszaka. Anya, Apa és 8 éves kisfiúk Máté alszanak, mikor hangzavar és hangos zene kezd el hallatszani a szomszédból a néhány fős szomszéd házibuliból. Mikor Billie Eilish Bad Guy című száma már olyan hangerővel dübörög, hogy felébreszti őket, Anya kel fel rá legelőször. Kijön a csaphoz és vizet tölt.*

ANYA *(hangosan, próbálva túlkiabálni a zenét)* Kérsz vizet?

APA Mindjárt jövök én is.

*APA felül az ágyon.* *Kijön Anyához a konyhába.*

APA Mi ez a zene?

ANYA Billie Eilish. Tudod, akit annyit játszanak most a rádiók.

APA Az az Aspergeres 12 éves, aki 10 Grammy díjat nyert?

ANYA Tourette szindrómás, 18 éves, és 5 Grammyt nyert.

APA Menjetek már haza! Nem hiszem el, *(kinyitja a bejárati ajtót és kikiabál*) Menjetek már haza, itt gyerekek alszanak! És tegyetek fel maszkot, ha kijöttök a lakásból! És mossatok kezet! Hogy mit mondtál?

*Harmatos káromkodások és röhögések hallatszanak kintről, a zene lassan elhallgat.*

*Apa legyint. Kijön a csillapuló hangzavarra a kisfiuk, Máté.*

ANYA Felébresztett a hangzavar? Gyere ide édesem, hadd ölelgesselek meg! Kérsz valamit? Kakaót, szendvicset, keksz is van még!

MÁTÉ Egy kis tejet kérek szépen!

ANYA Jajj de szépen mondtad!

MÁTÉ Mama holnap segítesz felvenni a verset, amit az Angéla néni feladott olvasás órára megtanulni?

ANYA Persze, nagyon fog örülni, ha elküldjük neki! Az Arany Lacinak az, ugye?

MÁTÉ Igen, És majd a matekleckét is el kell küldeni.

ANYA Hát, azt majd a hétvégén fogjuk tudni megcsinálni. Tudod, Apa itthonról dolgozik, én pedig a főzéssel leszek elfoglalva, úgyhogy szombaton majd matekozunk.

MÁTÉ De péntekre kérték!

ANYA Most az egyszer el fogja nézni Angéla néni szerintem. Majd szombaton beküldjük a Google tanterembe.

MÁTÉ De azt a Krétába kell.

ANYA Akkor a Krétába.

MÁTÉ De akkor a versen kívül nem is lesz másik leckém a héten. Mit fogunk akkor csinálni?

ANYA Tanulságos és oktató jellegű Disney filmeket fogunk nézni bizony! Az jó lesz?

MÁTÉ Persze! A Pókembereset is megnézzük?

ANYA Az összeset megnézzük, amíg pókhálós nem lesz a TV!

MÁTÉ ÉS ANYA egyszerre: Juhhu!

ANYA Ha megittad a tejet, akkor bújj is vissza az ágyba, a szomszédban végre nincs több hangoskodás.

*MÁTÉ kiissza az utolsó kortyot a bögréből, leteszi az asztalra*

MÁTÉ Köszönöm Anya!

ANYA Gyere, betakargatlak!

*ANYA még gyorsan beteszi a csapba a bögrét, mikor észreveszi, hogy APA mobiltelefonja folyamatosan villog és új smse-ek érkeznek rá folyamatosan. Ránéz a faliórára, hajnali 3 óra 16 percet mutat. Ránéz a telefonra, majdnem hozzányúl a kijelzőhöz, de eszébe jut, hogy azon napokig megélhetnek a baktériumok, így elkapja a kezét.*

MÁTÉ Anya, most akkor jössz velem?

ANYA Persze kicsim, menjünk!

*APA leül az asztalhoz a pohár vízével. Anya becsukja Máté ajtaját és visszajön a nappaliba. Apa telefonja folyamatosan villog az üzenetektől.*

APA Hogy lehetnek ekkora idióták, hogy házibulit tartanak? Minden létező fórumon bemondták, hogy nem lehet nagyobb összejöveteleket tartani, ezek meg házibuliznak.

ANYA Nagyobb hangzavart is csaptak már, én igazából nem csodálkozom.

APA Igen, mert ma csak heten voltak, legalább 20-30-an szoktak jönni.

ANYA Ez még mindig jobb volt, mint a nyári italo disco bulijuk, amit reggelig nem hagytak abba.

APA Annál bármi jobb. Muszáj lenne visszaaludnom, délre küldenem kéne a megvágott reklámfilmet a rendezőnek.

ANYA Nekem is kelnem kell, minden ringató csoportból írtak anyukák, akiknek válaszolnom kell, még össze sem válogattam nekik a mondókákat, amiket ajánlanom kell. Egy pár órát még vissza tudunk feküdni.

APA De annyira felhúztak ezek a hülyék, hogy nem tudnék aludni.

ANYA Van itthon Dormicum szerintem, vagy Valeriana. A Xanax elfogyott.

APA Pedig most az lenne a legjobb. Mondjuk attól meg egész nap kába lennék, az sem megoldás.

*APA telefonja tovább villog az érkező üzenetektől*

ANYA Válaszolj már neki az Isten szerelmére!

APA Igazán nem SOS, majd reggel.

ANYA Ha nem válaszolsz neki most azonnal, akkor válaszolok én.

APA Jól van na, csak nem tud aludni és most küldözgeti nekem a mémeket.

ANYA Mémeket? Magasról leszarom, hogy mit küldözget a barátnőd neked éjjel 3 után, csak válaszolj neki, mert nem vagyok hajlandó a telefonvillogásra megint felkelni!

APA Válaszolok már! *(Apa különböző reakciókat mutat az üzenetek átnézésekor, van, amin nevet, van amire a homlokához csap, van, amin felbosszantja magát)*

APA Így, válaszoltam, kész, letudva.

ANYA Talán ő el tudna ugrani neked az ügyeletes gyógyszertárba xanaxért.

APA Nézd, én is szívesen leültem volna átbeszélni ezt, én sem így terveztem, hogy össze leszünk zárva, és egy pillanatunk sem lesz négyszemközt.

ANYA Miért ha lesz, akkor majd fogsz tudni egyenesen beszélni velem?

APA Ha lesz … Csak az mikor lesz?

ANYA Nem tudom, de kétlem, hogy addigra javulni fog a helyzetünk.

APA Ha újragondolhatnám az időzítést, hidd el, megtenném. De honnan tudtam volna, hogy ez lesz? Ezt neked is alá kell írnod, egyikünk sem sejtette.

ANYA Ja. Én viszont álmos vagyok. Visszafekszem.

APA Jövök én is.

ANYA Mit akarsz nézni a visszaalváshoz?

APA Folytathatnánk a Kártyavárat.

ANYA Abban hányadik évadnál tartottunk?

APA Az ötödiknél de te bealudtál az utolsó két részen.

ANYA Abban még benne volt Kevin Spacey?

APA Igen, abban még benne.

ANYA Á, akkor azt ne. A Homeland hetedik évadát félbehagytuk valahol.

APA Nem hagytuk, hagytad, elkezdted nélkülem.

ANYA Mert azt mondtad, hogy nem annyira tetszett az hatodik!

APA Jó, de attól még nézhettük volna együtt. Legalább nem maradtam volna le, most pótolhatom be majd az új részek előtt.

ANYA Rendben, legközelebb megjegyzem, hogy azt mindenképpen együtt nézzük.

APA Nekem mindegy, akkor legyen valamelyik vígjátéksorozat, azoknak nem kell annyira követni a cselekményét.

ANYA Jó, akkor választok én valamit. Tökmindegy, mit kezdünk el most úgysem tudjuk végignézni.

APA Mindig ez van, elkezdünk válogatni, és órákig nem tudunk megegyezni, hogy mi az, amit mindketten néznénk, aztán úgysem nézzük végig. Unom már ezt!

ANYA Akkor nem nézünk semmit, jó.

APA De te nyugodtan, ha gondolod, én alszom a kanapén.

ANYA Ne aludj a kanapén, normális vagy a gyerek rá fog jönni, és kérdezősködni kezd.

APA Mielőtt felkel, beágyazok, és észre sem veszi.

ANYA Értékelem, hogy ilyen áldozatos vagy, de jobb, ha bent alszol a hálószobában. Nekem nem gond. Úgyis az ágy másik végébe fekszel, minden reggel úgy kelek fel, hogy te majdnem legurulsz, úgy kimászol a szélére.

APA Rendben, ha ezt szeretnéd, akkor maradjon így.

ANYA Nem szeretném, de most ezt látom az egyedüli megoldásnak. Van különbség a kettő közt.

APA Van, igen, elnézést!

ANYA Ne kezdj el elnézést kérni, ehhez most túl álmos vagyok!

APA Akkor csak feküdjünk vissza.

ANYA Például igen, feküdjünk vissza.

*ANYA elindul a hálószobába, készülne becsukni az jatót.*

ANYA Gyere már be az Isten szerelmére, hadd csukjam be az ajtót!

APA Jövök!

*APA Ráérősen, lassú lépekkel elindul a hálószoba felé. A telefonján az SMS hang mégegyszer bepittyeg, de azt maga mögött hagyta az asztalon.*

*MÁSODIK JELENET*

*Anya a telefonján a videót állítgatva guggol, hogy el tudja kezdeni felvenni Máté versmondását, Apa mögötte áll és izgatottan figyeli az eseményeket. Máté zavarában illeg-billeg egyhelyben.*

ANYA Háromra indíthatom a videót?....

MÁTÉ Igen, Anya én felkészültem.

ANYA Egy, kettő, három! …és megy a felvétel

MÁTÉ Petőfi Sándor: Arany Lacinak

Laci te, Hallod-e? Jer ide, Jer, ha mondom, Rontom-bontom,

Ülj meg itten az ölemben, De ne moccanj, mert különben

Meg talállak csípni, Igy ni! Ugye fáj? Hát ne kiabálj.

Szájadat betedd, S nyisd ki füledet,

Nyisd ki ezt a kis kaput; Majd meglátod, hogy mi fut

Rajta át fejedbe...Egy kis tarka lepke*…. (MÁTÉ elfelejti a vers következő sorát)*

ANYA Tarka lepke!

MÁTÉ Tarka lepke, kis mese,

Szállj be Laci fejibe.

Volt egy ember, nagybajúszos. Mit csinált? elment a kúthoz.

De nem volt viz a vederbe’, Kapta magát, telemerte.

És vajon minek Meritette meg Azt a vedret?

Tán a kertet Kéne meglocsolnia?

Vagy ihatnék?... nem biz a. Telt vederrel a kezében

A mezőre ballag szépen, Ott megállt és körülnézett;

Ejnye vajon mit szemlélhet? Tán a fényes délibábot?

Hisz olyat már sokat látott... Vagy a szomszéd falu tornyát?

Hisz azon meg nem sokat lát... Vagy tán azt az embert,

Ki amott a kendert Áztatóba hordja?

Arra sincsen gondja. Mire van hát?

Ebugattát! *(MÁTÉ ismét elfelejti a következő sort)*

ANYA Már csak megmondom, mi végett!

MÁTÉ Már csak megmondom, mi végett Nézi át a mezőséget,

A vizet mért hozta ki? Ürgét akar önteni.

Ninini: Ott az ürge, Hű, mi fürge, Mint szalad!

Pillanat,S odabenn van, Benn a lyukban.

A mi emberünk se’ rest, Odanyargal egyenest A lyuk mellé,

S beleönté A veder vizet; Torkig tele lett. A szegény kis ürge

Egy darabig türte, Hanem aztán csak kimászott, *(MÁTÉ harmadszorra is elfelejti a szöveget)*

ANYA Még az inge is ….

MÁTÉ Még az inge is átázott. A lyuk száján nyakon csipték,

Nyakon csipték, hazavitték, S mostan... Itt van... Karjaimban,

Mert e fürge Pajkos ürge Te vagy, Laci, te bizony!

*Anya mosolyogva leállítja a felvételt, Apa megtapsolja Máté versmondását.*

ANYA Nagyon ügyes voltál! És csak az első versszak volt kötelező, de te mindkettőt nagyon szépen mondtad! Angéla néni ennek nagyon fog örülni!

MÁTÉ Beszélhetek majd Angéla nénivel?

ANYA Holnap felhívjuk, most le is egyeztetem vele.

*ANYA elküldi a videót Angéla néninek a telefonjáról,*

APA Nagyon szépen szavaltál, fiam! Blanka, átküldenéd a videót nekem is?

ANYA Persze, máris küldöm.

MÁTÉ Anya, Apa, mikor mehetek vissza az isibe?

APA Nem tudom, fiam, remélem, amilyen hamar csak lehet, minden visszaáll a rendes kerékvágásba. Kösz, megkaptam a videót*. (Apa tovább nyomkodja a telefonját)*

MÁTÉ És a nyári táborba majd elmehetek?

APA Oda már biztosan el, nem azért vettük neked azt a szép új sátrat, hogy ne tudd aztán használni!

ANYA Ebédre elfelejtettem, hogy nem lesz bors a kajához, lehet, le kéne mennem a boltba.

APA Nem kell állandóan boltba menni! Van még itthon fűszer bőven, majd ha tényleg kifogyóban van, lemegyünk.

ANYA Jó, csak megemlítettem, hogy nincs bors a töltött káposztához, te szórsz tele mindent borssal.

APA Nyugodj meg, megleszek nélküle.

*APA smsezik, pötyög a telefonján tovább, ANYA visszatér a konyhába a főznivalójához. Pár másodperces csönd, csak pötyögést és rotyogást hallunk. Apa elgondolkozik, remegni kezd a lába, az arcához érne a kezével, de elkapja magát. feljebb ül a kanapéról.*

APA Tudod mit, lemegyek mégis a boltba. Máskor is kell majd a bors, jobb, ha van itthon.

ANYA Dehát te mondtad az előbb, hogy …

APA Tudom, igen, de jobb, ha időben beugrom érte, mielőtt lefosztanak mindent. Ti maradjatok csak!

ANYA Ha menni akarsz, akkor menj csak.

*Apa felkapja a kabátját, és kimegy, Anya értetlenül áll a konyhában, Máté láthatatlan pókhálókat lőve a kezéből ugrál a kanapén, pókembernek tettetve magát.*

*HARMADIK JELENET*

*Üres a lakás. Apa bejön a könyökével nyomva be a kilincset, egyik kezében levelek és a fülhallgatója, másikkal telefonál. Idegesen járkál fel-alá a lakásban.*

APA Megtaláltam, igen, köszönöm, hogy bedobtad a postaládába. Nem, még legalább egy óra, amíg hazaérnek, biciklizni mentek meg gyógyszertárban is meg kell állniuk, ott nem tudom, meddig várakoznak. Tudom, hogy kínos, ne haragudj, hogy ilyen helyzetbe hoztalak, de most nem tudok mozdulni innen. Hétvégén nem tudok elszabadulni, Blanka el akar menni túrázni a gyerekkel. .. Pontosan értem, hogy ez milyen neked, de te is fogd fel, hogy nekem milyen a helyzetem most, elhiheted, hogy én is szeretnélek látni. Igen, megkaptam a videót, de nem tudtam megnézni, mert nálad maradt a fülhallgatóm, ugye, és anélkül nem túl szerencsés most megnéznem, mit művelsz magaddal a… Nem Blanka nem bizalmatlan, nem nézegeti a telefonomat. Nem, baj, hogy átküldted. Én ugyanolyan bizonytalan vagyok, mint te…. Igen, amint tudlak, hívni foglak.

*Apa leteszi a telefont és dühösen levágja az asztalra, a mozdulatával pedig lesöpör párat a levelek közül és a fülhallgatót is. Lehajol értük, de beveri a fejét és saját szánalmasságán röhögve leül a földre, és fogja a fejét.*

*ANYA és MÁTÉ hazaérnek a biciklizésből. Anya nyitja a könyökével a bejárati ajtót, néhány bevásárlószatyorral megpakolva beesnek. Anya kicsatolja MÁTÉ bukósisakját.*

ANYA Sipirc kezet mosni!

*MÁTÉ beszalad a fürdőszobába.*

ANYA Nahát, meglett a fülhallgatód?

APA Meg igen, egy jótét lélek megtalálhatta a parkolóban, és bedobta a postaládába.

ANYA Akkor jól emlékeztél, hogy ott ejtetted ki.

APA Igen, szerencsére. Milyen volt a bicajozás?

ANYA Nagyon jó, csak furcsa volt így bicajozni, hogy senki nincs majdnem az utakon. Kocsi is alig volt. Beugrottunk tejért meg még tojásért, gondoltam a hétvégén sütök palacsintát. A névnapi vacsorádat tudom, hogy te szeretnéd intézni szombaton, de desszertet gondoltam, azért csinálok én.

APA Ahogy szeretnéd. A kézfertőtlenítőre rákérdeztetek?

ANYA Beugrottunk igen, de csak 3 nap múlva jön a HiGeen. A másik fajta, az két nap múlva már lesz.

APA Nem nem, mutattam neked is a cikket hogy az semmire se jó, egy perc alatt kimegy a hatása. Megvárjuk a HiGeent.

ANYA Most azért örülök, hogy kitaláltad ezt a Zsolt napi vacsorát, végre lesz értelme felöltözni és kicsípni magam. Kicsit elvonja a figyelmemet.

APA Nem hittem volna, hogy egyszer ennyire fogom várni, hogy öltönyt vehessek fel.

MÁTÉ *(jön ki a szobájából)* Anya, Apa, azért kell ennyiszer kezet mosnunk, mert a gomolyavírus oda tud ragadni a kezünkre, és csak sokadjára jön le onnan?

*ANYA és APA Felnevetnek*

ANYA Nem, kicsim, ez butaság. Azért, hogy ha bacit szedtünk össze, az a kézmosással pont hogy lejön. És nem gomolya, hanem koronavírus, kitől hallottad ezt?

MÁTÉ A Gergőtől még a suliban.

ANYA Hát akkor ő is valahonnan butaságokat hallott. Mindjárt vacsorázunk, utána van kedvetek társasozni?

APA Én benne lennék egy Monopolyban, megvédeni a címemet.

MÁTÉ Az nem érvényes, hagytalak nyerni!

APA Na ne mond!

ANYA Segítesz házi kenyeret sütni?

MÁTÉ Igen!

ANYA Gyere, akkor előkészítjük

*ANYA és MÁTÉ mennek a konyhába, Apa leül a laptophoz hírportálokat böngészni.*

ANYA Cili írt, önkéntes karaténban vannak. Ausztriában voltak síelni pont az egyik fertőzött területen.

APA Jó ég! Mikor is jöttek haza a nővéredék?

ANYA 10 napja de iszonyú felelőtlenek voltak, rohangáltak mindenhova a gyerekeket is bevitték iskolába utána.

APA De hát Cili bőrgyógyász? Hogy nincs ennyi esze?

ANYA Nem tudom, de még jó hogy a hülye nővérem nem szervezett most borkóstolós estét, amire minket is meghívtak volna, belegondolni sem szeretnék.

APA Pedig amióta ismerjük őket, mindig olyan felelősségteljesnek tűntek Márkkal. Furcsa.

ANYA Pont amikor annak kellene lenniük, nem azok, én is csodálkozom.

*MÁTÉ visszajön.*

MÁTÉ Apa, ma lehetek a dínós bábuval a Monopolyban?

APA Lehetsz persze, akkor én leszek a gumikacsással.

*MÁTÉ bemegy ANYÁHOZ A konyhába, Apa visszaül a laptophoz, és bekapcsolja az Operatív törzs sajtótájékoztatóját. ANYA ÉS APA a híradót nézik, Máté visszaül leckét írni az asztalnál. A híradóban bejelentik, hogy részleges kijárási tilalmat rendelnek. el, Anya és Apa gondterhelten figyelik. Csörög Anya telefonja. Felveszi.*

ANYA *(a telefonba)* Szia Anyu! Igen, mi is most azt nézzük. Nem, nem fogunk tudni menni húsvétkor így. Nem örülünk direkt neki, csak téged szeretnénk védeni vele. Erre nem tudok mit mondani, ha nem fogod fel. Hordod a maszkot? Ha a sál kényelmesebb, az is jó. Nem, konyakot sem tudunk neked bedobni, csak az ajtódhoz letenni. Tudom, hogy akkor a szomszéd nem fog leszállni rólad…. Nem, azt én sem szeretném, mert ő segített neked mikor elestél tegnapelőtt, és akkor sem tudtunk menni…. Mi az, hogy mindjárt elfogy, egy csomó üveggel vettünk a múlt héten! ... De, délután is lehet konyakot kapni, csak te nem mehetsz délután a boltba! Igen, már mondtad, hogy csak a konyak tud visszailleszteni a hétköznapokba, de most piacra sem fogsz tudni járni. És a bor nem teszi meg helyette? Ha az van otthon…. Jó, nem tudom, Anyu, leginkább ne igyál ennyit, mert akkor folyamatosan hívogatnom kell Jánost a szomszédban…. Nem, nem kaptad el a vírust, nem is mozdulsz ki sehová a piacon kívül. Annak már lettek volna tünetei…. Hogy mondhatsz ilyet, hogy jobb lenne, ha elkapnád? Ne hülyéskedj már! Máté jól van, igen. Nem ugyanaz a digitális oktatás, de eddig egész jól megy neki…. Fogalmam sincs…. A belső udvarra lemegy dekázni. Biciklizni elmegyünk, igen…. Jó, holnap hívlak! Szia! *(leteszi a telefont).*

APA Jobb lábbal kelt fel?

ANYA Csak olyan van neki. Az agyamra megy. Megint elfogyott a konyakja.

APA Nemrég vittünk neki több üveggel.

ANYA Ennyit ivott belőle.

APA Huhh akkor volt huzatja.

ANYA Nulla-huszonnégyben felügyelni kéne, de nyilván nem mehetünk át. Ciliék meg a gyerekek miatt úgyszintén.

APA A szomszédja?

ANYA Ő néha ránéz, de elege van belőle.

APA Nézd, most nem tudunk mit csinálni, mindennap felhívod, ha kell, akkor a szomszédot is felhívjuk mindennap.

ANYA Felhívhatjuk, de Anyu attól még saját maga legádázabb ellensége marad. Megyek, beindítom a kenyérsütőt.

*Anya bemegy a konyhába, ahol Máté már várja, Apa visszakapcsolja a híradót a laptopról.*

*NEGYEDIK JELENET*

*APA Zsolt névnapi ünnepi vacsorája, befejezik az étkezést. ANYA szedi le az ünnepi asztalt, koktélruhában van, az arca kisminkelve és beszárítva a haja. APA és MÁTÉ kiöltözve az asztalnál ülnek.*

MÁTÉ Nagyon finom lecsót főztél Apa!

APA Örülök, ha ízlett fiam. És a palacsinta?

MÁTÉ Az is nagyon jó volt, a nutellás különösen.

ANYA Azért a nagyapától tanult lecsóreceptet nem veri, ne túlozzunk!

*APA telefonján a Messenger csengés legalább ötször egymás után hallatszik a háttérben.*

APA Bocs, elfelejtettem lenémítani.

ANYA Nem baj, hagyjad! Egészségetekre! *(leül az asztalhoz)* Hogy lett megint ennyi mosogatnivaló? Délután indítottam be a mosogatógépet!

APA Majd én azt megcsinálom, legalább ennyit hadd segítsek! Előtte viszont felkérhetlek táncolni?

ANYA Táncolni? Itt és most?

APA Miért ne?

MÁTÉ Igen! Akarom látni, ahogy táncoltok! *(elkezd tapsikolni)*

ANYA Szeretnéd látni, úgy sokkal udvariasabb. Mégis milyen zenére?

APA Amire az esküvőnkön lezárták a bulit és csak mi ketten voltunk a parketten hajnalban.

ANYA Nem gondolhatod komolyan, hogy arra a számra akarsz táncolni?

APA Miért ne?

ANYA Az a dal vagy 100 éves! Nekem mindegy, akkor legyen!

*ANYA feláll az asztaltól és megigazítja a ruháját, Apa beteszi a laptopról Faron Young I miss you already (And You’re not even gone) című dalát. Elkezdenek lassúzni, MÁTÉ boldogan nézi őket. Apa jópofizva vezeti Anyát, Anya folyamatosan feszeng. A dal végén Máté elkezd ugrálni a kanapén.*

ANYA Szó sem lehet róla, nem ugrálunk a kanapén.

APA Köszönöm a táncot! *(kezet csókol Anyának, aki villámgyorsan elveszi a kezét)*

MÁTÉ Anya, Apa, mikor lesz kistesóm?

ANYA Ez most honnan az ördögből jött neked? Öt évesen kérdezted ezt utoljára.

MÁTÉ Mindig is szerettem volna kistesót. Ötévesen is meg most is.

APA Ez most nem aktuális fiam, egyelőre nem lesz kistesód.

ANYA Egyelőre?

MÁTÉ De miért nem?

ANYA Apával nagyon sok a munkája mindkettőnknek, és ráadásul most nagyon bizonytalan a helyzet.

APA Egy kistestvérhez nagyon sok mindennek kell egyszerre rendben lennie, ami nálunk most nincs rendben. Például a lakásunk sem elég nagy, hol aludna a kistesó?

MÁTÉ Az én szobámban alhat, szívesen kipakolom a játszósarkomat neki.

ANYA Ez nagyon kedves, de állandóan sírna, és állandóan felkeltene.

MÁTÉ Nem baj.

ANYA De baj, mert te még csak nyolc éves vagy és sokat kell aludnod.

MÁTÉ Akkor alszik veletek az ágyatokban.

APA Az sem egészen jó, valamelyikünk meglökheti vagy véletlenül megütheti álmában.

MÁTÉ De én kistesót akarok!!!! *(elkezd teli erővel bőgni)*

ANYA Na jó, nem tudom, ez honnan jött most neked, de sipírc a szobádba, most azonnal!

MÁTÉ Nem akarok a szobámba menni!

ANYA Összesírod a szép zakódat meg a frissen mosott ingedet, át kell venned, úgyhogy menj be és öltözz át!

*MÁTÉ sírva befut a szobájába. Anya és Apa értetlenül állnak a nappaliban.*

ANYA Időzíteni azt tud.

APA Ezt az anyádtól örökölhette.

ANYA Én is azt hiszem.

APA Lehet az zaklatta fel, hogy táncolni látott minket.

ANYA Én tudtam, hogy nem jó ötlet, de mostmár mindegy.

APA Miért nem volt jó ötlet? Néha jó emlékeztetni magunkat a közös emlékeinkre, még akkor is, ha...

ANYA Bocs, nem esett le, hogy ez volt a célod vele. Egy csomót pittyegett a telefonod, válaszolnod kéne.

APA Most nem alkalmas.

ANYA Itt semmi dolgod, mindjárt elindítom a mosogatógépet, az asztal le van szedve, majd holnap kitakarítunk.

APA Jó, hátha ez a helyzet, akkor én tényleg ledőlhetek, és nyugodtan megválaszolhatom az összes üzenetemet.

ANYA Remek. Tedd azt!

APA Sőt, ha a gyerek elaludt, a fürdőszobába is bezárkózhatok a telefonommal.

ANYA A nőcskéd visszaadta a fülhallgatód, így egyikünket sem fogsz zavarni. Mellesleg nagyon ravasz húzás volt, hogy a postaládába dobattad be vele, amíg mi bicajoztunk Mátéval, csak gratulálni tudok.

APA Nem tudtam, hogy kiszúrod!

ANYA Ennyire hülyének nézel? Köszönöm, ezt most bóknak veszem.

APA Ránézek Mátéra.

ANYA Persze, csak bátran.

*ANYA törölgeti az asztalt, közben pedig a Faron Young dalt dúdolja, amire táncoltak.*

*ÖTÖDIK JELENET*

*A veszélyhelyzet feloldásának második napja. ANYAmaga elé meredve ül a kanapén, tölt magának az előtte lévő üvegből egy pohár vörösbort. Töltés közben remeg a keze. Egy pár cseppet kilöttyint a pohár mellé, gyorsan hoz egy szalvétát, és letörli. Bejön APA.*

APA Szia!

ANYA Szia!

APA Máté?

ANYA Ciliéknél. Elmennek moziba, aztán ott alszik náluk.

APA Nem is tudtam. Spontán szerveztétek meg?

ANYA Nem, már egy hete kb. Milyen volt a munka?

APA Jó, bejött egy új reklámfilm, valami fájdalomcsillapítóhoz, azt vágjuk össze. És neked?

ANYA Még mindenkinek vissza kell illeszkednie, de egyre több csoportomba jelentkeznek teljes létszámmal. Figyelj, én beszélni akarok veled.

APA Ez komolyan hangzik.

ANYA Az is. Sajnos nem kellemes ez nekem. Ülj le!

*APA leül ANYA mellé az asztalhoz.*

ANYA Szóval gondolkodtam, nem is keveset, és arra jutottam, hogy… Szóval, hogy…

APA Igen?

ANYA Itt az ideje, hogy elköltözz. Nem most azonnal, amint egy megfelelő helyet találsz, ahová Máté is mehet hozzád.

*APA egy pillanatig nem tud megszólalni, csak ül némán, elgondolkodva.*

APA Én azt hittem, tisztáztuk a helyzetet. Te mondtad, hogy képes vagy vele együtt élni.

ANYA Emlékszem, mit mondtam. de két nappal a veszélyhelyzet előtt mondtad el, és nem tudtam végiggondolni. Most már vége, én is jobban átlátom, hogy mi a jobb.

APA Szólhattál volna hamarabb is, talán kevésbé lett volna nyomasztó neked is.

ANYA Hamarabb? Tényleg?

APA Igazad van, ne haragudj.

ANYA Nem haragszom, csak elegem van.

APA De hát az egész idő alatt nem is találkoztam vele.

ANYA Csak amikor elmentél egyszer jó hosszan vásárolni. Belegondoltál, hogy veszélyeztethettél volna minket?

APA Ne hülyéskedj már, dehogy veszélyeztettelek!

ANYA Megnyugtat, hogy ilyen felelősségteljes emberrel alapítottam családot!

APA Ne legyél ilyen! Megijedek tőled ilyenkor.

ANYA Ijesztő vagy nem ijesztő, muszáj elköltöznöd. Ez az én apámék lakása, én nem költözhetek el.

APA Nem szereted a magányt.

ANYA Te nem csillapítod a magányérzetemet, pont, hogy eszembe juttatsz mindent, amiért anno szerettem egyedül lenni!

APA Nagyon sajnálom, hogy így érzed, ez az én hibám.

ANYA Még mázli, hogy egy egész életen át találkoznunk kell egymással bizonyos időközönként. Az neked is remélem elég idő lesz, hogy jobban megismerj.

APA Rendben, elköltözöm, tudod, hogy nem kínoználak tovább, de ne kelljen így elmennem.

ANYA Nem bírok rád nézni, nem bírok hozzád szólni, nem bírok egy levegőt szívni veled!

APA Hová menjek? Hová? Ebben a pillanatban sehová nem tudok innen menni!

ANYA Bánom is én, menj a barátnődhöz!

APA Ő lakótársakkal él együtt egy albérletben.

ANYA Pont leszarom!

APA Alszom addig a kanapén, többet most nem tudok neked mondani!

ANYA Nem fogod fel, nem jut el addig az agyadig, hogy rád sem bírok nézni jelenleg? A kanapén, bármilyen szögből is mérem be, rád kell néznem!

APA Jó, akkor egy pillanat!

*APA elmegy a ruhásszekrényig, kiveszi a fiuk összecsukható Quechua sátrát és kinyitja. a csomagolását. Kioldja a kapcsot rajta és elkezdi szétnyitni.*

ANYA Mi a jó istent csinálsz? Csak nem gondolod, hogy…?

APA Nem tudok jobbat.

ANYA Azonnal hagyd abba.

*Ahogy Apa az utolsó csatot is eloldja és kinyílik a sátor, a közelebb jövő ANYÁT orrbavágja, és Anya hátraesik, felkiáltva, fájlalja az orrcsontját, majd elkezd sírni.*

ANYA Hogy teheted ezt velem? Miért? Miért? ….. Nem csinálhatod ezt… Én nem bírom *….( halkan arcát a kezeibe temetve sír.)*

APA Nem szándékosan csináltam, hát te jöttél közvetlenül ide. Nem fáj?

ANYA Hagyjál békén!

*ANYA tovább sír. Apa csendben óvatosan bebújik a sátorba, és magára cipzározza a sátor bejáratát.*

*HATODIK JELENET*

*Anya teregeti a ruhákat egy szétnyitható szárítóra, míg MÁTÉ pizsamában játszik a laptopon. Apa holmijai közül már semmi nem látható a díszletben. Anya telefonja csörög Máté kezében.*

ANYA Édesem, add ide, felveszem, addig moss fogat!

MÁTÉ A nagyi az!

ANYA Akkor végképp!

MÁTÉ Igen, Anya, megyek már!

*MÁTÉ feláll az ágyról és egy lépést tesz a fürdőszoba felé.*

ANYA Szia Anyu! Jól vagyunk, igen…. Igen, talált lakást. Voltunk nála, szép tágas, Máténak szép nagy szobája lesz benne….. Egyelőre nem, ő nem költözik oda, még be sem lett mutatva Máténak…. Erre most mit mondjak, egyszer be kell mutatni neki, úgy tűnik, egy ideig még együtt lesznek. Nem is köszön neked a János? … …Anyu én úgy hallottam a muskátlikat nem ő tépkedte le, hanem te kapaszkodtál beléjük mikor elestél és úgy törtek le. …. Szeretnék neked hinni, de a János kicsit pontosabban írta le…. Veszünk neked új muskátlikat, igen. Jövő héten kiviszlek a virágpiacra. … Most Ciliékkel megyünk az Őrségbe. Igen, már várja, legalább az unokatesókkal lehet egy kicsit…. Hónapokig nem mehetett sehová, ez a legkevesebb…. Ő jól bírja, még fura neki az új helyzet, de majd hozzászokik…. Még nem láttam az új részt, de a videotárban majd megnézem…. Igen, Anyu a videotárban az összes fent van…. De neked is van, úgy fizettünk elő rá. …. Jó, majd megmutatom, ha érted megyek a virágpiac előtt. Te is vigyázz magadra! Jó éjszakát!

*Máté visszajön.*

MÁTÉ Anya! A Jurassic Parkos pólómat mikor kapom vissza?

ANYA Apádnál hagytad, úgyhogy gondolom a hétvégén. Vagy hívd fel és beszéld meg vele, hogy ugorjon el vele a sulihoz.

MÁTÉ Anya, te most rosszban vagy Apával?

ANYA Mondhatjuk úgyis, igen, de ez ennél bonyolultabb. Majd megérted egyszer te is.

MÁTÉ Miért nem most?

ANYA Mert neked még nem kell ilyen dolgokkal foglalkoznod, ráérsz majd később. Könnyű mondani tudom.

MÁTÉ Ez azért van, mert kistesót akartam? Mert akkor soha többé nem hozom szóba, megígérem!

ANYA Nem, édesem, ennek semmi köze a kistesóhoz. Te semmi rosszat nem csináltál, és Apával nagyon szeretünk téged mindketten.

MÁTÉ Anya, tudom, hogy már nem mesélsz minden este, de ma lehetne, hogy mégis mesélj nekem?

ANYA Persze édesem, gyere, üljünk le a kanapéra!

*ANYA ráteríti a kanapén lévő pokrócot Mátéra, és betakargatja vele. MÁTÉ ANYA ölébe hajtja a fejét.*

ANYA Egyszer volt, hol nem volt, volt egyszer egy szerencsesüti. Egy szép napon a szerencsesüti elment sétálni az erdőbe, és nagyon megijesztette egy denevér. Hanyatt-homlok szaladt is haza, hogy figyelmeztesse a társait, de a többi szerencsesüti korábban ment sétálni, és őket is megijesztette a denevér. Ha már a szerencsesütiknek nem tudott segíteni, gondolta, legalább időben szól jóbarátjának, pizzának, hogy legalább őt ne ijessze meg az a csúnya denevér. De már késő volt. “Minket is megijesztett már, a denevér” - válaszolta a pizza, “és azok a pizzák, amik már régóta a fagyasztóban voltak, már nem is jönnek elő, hogy megsüssék őket!” . Nagyon elszomorodott erre a szerencsesüti, összetörte a szívét, hogy tétlenül kell néznie, ahogy egyre több társát megijeszti a denevér. A következő napokban egyre többen rémültek meg a denevértől. A pizzákat követte a paella, a baguette, a fondue, a fish&chips, a bécsiszelet és a sajtburger is. Egyedül a juharszirupos üvegcsék maradtak nyugodtabbak, ők időben szóltak a többieknek, hogy ne menjenek sétálni az erdőbe. A pilményi elővigyázatos volt, ő gondoskodott róla, hogy egyedül ő mondhassa meg az idők végezetéig, hogy társai közül ki mehet sétálni az erdőbe. Na de a Babgulyás különösen felmérgesedett! Amelyik babgulyás már napok óta a hűtöben állt, bosszankodott, hogy nem jöhet ki onnan, és csak azértis beleugrott egy-egy tányérba, amelyik most került csak a hűtőbe, pedig szomorkodott, hogy nem mehet az asztalra a többi társával, és a napok óta álló babgulyások panaszait kell hallgatnia a kézmosásos youtube videóreklámokról és arról, hogy délután nem mehetnek a piacra. Végül a denevérek visszavonultak a rejtekhelyeikre az erdőben, és a szerencsesütik újra sétálhattak a fák között. Követte őket a pizza a baguette a paella a fondue, a fish&chips a bécsiszelet és a hamburger, a juharszirup már napok óta vígan ugrándozott az erdőben, végül a babgulyás is csatlakozott hozzájuk . Az összes finom étel újra szabadon kalandozhatott az erdőben, és boldogan éltek, amíg meg nem ették őket. Itt a vége, fuss el véle.

*Máté lehunyja a szemeit, ANYA simogatja közben a fejét.*

*Sötét*

2020